32004R2243
L 381/1
JURNALUL OFÍCIAL AL UNIUNII EUROPENE
REGULAMENTUL (CE) NR. 2243/2004 AL CONSILIULUI
din 22 decembrie 2004
de modificare a Regulamentului (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 26,
având în vedere propunerea Comisiei,
întrucât:
(1)
Consiliul adoptă la 20 decembrie 1996 Regulamentul (CE) nr. 2505/96 privind deschiderea și modul de gestionare a contingentelor tarifare comunitare autonome pentru anumite produse agricole și industriale (1). Este necesar se asigure nevoile de aprovizionare a Comunității cu produsele respective în condițiile cele mai favorabile. În consecință, se deschid noi contingente tarifare comunitare cu drepturi vamale reduse sau fără drepturi vamale în funcție de volume corespunzătoare și se prelungește valabilitatea anumitor contingente tarifare existente, fără a perturba din acest motiv piața acestor produse.
(2)
Deoarece volumul contingentar pentru anumite contingente tarifare comunitare nu este suficient pentru a satisface nevoile industriei comunitare pentru perioada contingentară în curs, este necesară creșterea acestor volume contingentare cu efect de la 1 ianuarie 2005.
(3)
Comunitatea nu mai este interesată să continue să acorde, în 2005, contingente tarifare comunitare pentru anumite produse care au beneficiat de suspendarea drepturilor vamale în 2004. În consecință, aceste produse se elimină din tabelul menționat în anexa I la Regulamentul (CE) nr. 2505/96.
(4)
Luând în considerare numeroasele modificări care urmează a fi aduse, este necesară, pentru mai multă claritate, înlocuirea integrală a anexei I la Regulamentul (CE) nr. 2505/96.
(5)
Luând în considerare importanța economică a prezentului regulament, este invocată urgența prevăzută la punctul I.3 din protocolul anexat la Tratatul privind Uniunea Europeană și la tratatele de instituire a Comunităților Europene privind rolul parlamentelor naționale în Uniunea Europeană.
(6)
Este necesar ca Regulamentul (CE) nr. 2505/96 să fie modificat în consecință,
ADOPTĂ PREZENTUL REGULAMENT:
Articolul 1
Anexa I la Regulamentul (CE) nr. 2505/96 se înlocuiește cu textul din anexa la prezentul regulament.
Articolul 2
Pentru perioada contingentară 1 ianuarie 30 iunie 2005 în anexa I la Regulamentul (CE) nr. 2505/96:
-
valabilitatea contingentului tarifar 09.2021 este limitată la 30 iunie 2005, fără modificarea volumului contingentar;
-
valabilitatea contingentară a contingentului 09.2613 este stabilită la 400 de tone cu o rată a drepturilor vamale de 0 %.
Articolul 3
Pentru perioada contingentară 1 ianuarie 31 decembrie 2005 în anexa I la Regulamentul (CE) nr. 2505/96:
-
volumul contingentar al contingentului tarifar 09.2023 este stabilit la 700 000 unități;
-
volumul contingentar al contingentului tarifar 09.2603 este stabilit la 3 400 tone;
-
volumul contingentar al contingentului tarifar 09.2612 este stabilit la 500 tone cu o rată a drepturilor vamale de 0 %;
-
volumul contingentar al contingentului tarifar 09.2619 este stabilit la 80 de tone;
-
volumul contingentar al contingentului tarifar 09.2620 este stabilit la 500 000 unități;
-
volumul contingentar al contingentului tarifar 09.2621 este stabilit la 1 500 de tone iar perioada de valabilitate a acestuia este limitată la 31 decembrie 2005;
-
volumul contingentar al contingentului tarifar 09.2985 este stabilit la 300 000 de unități, iar perioada de valabilitate a acestuia este limitată la 31 decembrie 2005.
Articolul 4
Contingentele tarifare 09.2605, 09.2606, 09.2607, 09.2609, 09.2614, 09.2918, 09.2957, 09.2966, 09.2993 și 09.2999 se închid de la 31 decembrie 2004.
Articolul 5
Prezentul regulament intră în vigoare la data publicării în Jurnalul Oficial al Uniunii Europene.
Se aplică de la 1 ianuarie 2005.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 22 decembrie 2004.